Wes-Kaap versoek Cele om buurtwagte toe te laatLede van minstens 43 geakkrediteerde buurtwagte in Kaapstad het intussen aangemeld as rampbestuur-vrywilligers (Foto: Luthando Tyhalibongo/Stad Kaapstad) Albert Fritz, LUR vir gemeenskapsveiligheid in die Wes-Kaap, het gesê hy het polisieminister Bheki Cele skriftelik versoek dat geakkrediteerde buurtwaglede toegelaat moet word om patrollies te doen en wetstoepassers by te staan tydens die Covid-19-afsonderingsperiode. Volgens Fritz kan buurtwaglede help om sosiale distansiëring by supermarkte en in rye by winkels en klinieke toe te pas. Hulle kan ook skoolgronde patrolleer om vandalisme te voorkom. “Die teenwoordigheid van buurtwaglede, veral in gemeenskappe met lae polisiesigbaarheid, sal help om misdaad te bekamp. Ons het ŉ toename in vandalisme by skole en rooftogte by winkels gesien, veral in kwesbare gemeenskappe. Alternatiewe planne moet beraam word om dié probleme te takel,” het Fritz bygevoeg. Cele het vroeër gesê buurtwagte mag nie tydens die afsonderingsperiode gebruik word nie, omdat hulle informele strukture is sonder enige aanspreeklikheid. Fritz sê egter dit is nie die geval in die Wes-Kaap nie. “Sedert 2016 kon buurtwagte akkreditasie kragtens die Wes-Kaapse Wet op Gemeenskapsveiligheid bekom. Ons buurtwagte word gereguleer deur artikel 6 van die wet. Artikel 6 vereis dat alle huidige en toekomstige lede van ŉ buurtwag onderwerp word aan ŉ siftingsproses om te bepaal of hulle enige vorige skuldigbevindings het voor hulle oorweeg word vir akkreditasie.” Hy het gesê buurtwaglede in die Wes-Kaap is betroubaar en geloofwaardig. “Kragtens die wet is alle buurtwagstrukture en hul lede boonop ook direk aanspreekbaar aan my in my kapasiteit as LUR van gemeenskapsveiligheid.” Fritz het bygevoeg die Wes-Kaap is die enigste provinsie in Suid-Afrika wat buurtwagte reguleer. “Daar is tans 322 geakkrediteerde buurtwagstrukture in die provinsie wat getoets is en wat opleiding en hulpbronne ontvang het kragtens die Wes-Kaapse Wet op Gemeenskapsveiligheid.” Kaapstad het tydens die afsonderingsperiode reeds talle gevalle van openbare geweld en diefstal beleef. Winkels en afleweringsvoertuie is vandeesweek geplunder. Die polisie het gesê verskeie inhegtenisnemings is in informele nedersettings uitgevoer.